### 15.    Beslutning om økonomi og prioritering i forbindelse med cykelstien til [adresse]

**Åbent**

Sagsnr.: 326-2018-21128       J.nr.: 05.04.06           Dokumentnr.:
326-2020-27841

**Sagstype**

Beslutning.

**Resume og sagens baggrund**

På kommunalbestyrelsens møde den 11. oktober 2019 blev det besluttet at iværksætte cykelstien til
Ulstrup på landstrækningen samt option 1 og option 2. Projektet er
efterfølgende løbet ind i uforudsete udgifter og kan ikke afholdes inden for
det bevilgede budget. Der skal derfor tages stilling til omfanget af projektet
og dets gennemførsel.

**Indstillinger**

Direktøren indstiller, at der
træffes beslutning om en løsning i forhold til gennemførelsen af den resterende
del af projektet.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Ved en ekstra bevilling i oktober 2019 på 1 mio. kr., i
forbindelse med den afholdte licitation, er der i alt afsat 18,8 mio. kr. til
cykelstien til [adresse] inklusiv midlerne fra Vejdirektoratets pulje. Anlæg af
cykelstien blev påbegyndt i november 2019. Projektet er efter igangsætningen
løbet ind i uforudsete udgifter og kan ikke afholdes inden for det bevilgede
budget. Der er derfor behov for at genoverveje omfanget af projektet.

Den forventede budgetoverskridelse beror primært på to
faktorer:

Afvigende jordbundsforhold

Ved projekteringen er der forudsat en gennemsnitlig
muldtykkelse på 30 cm. På den igangværende strækning er der imidlertid fundet
muldtykkelser op til 150 cm. Det betyder, at der mangler råjord eller
friktionsfyld til opbygning af bund og skråningsanlæg. Det er undersøgt, om
cykelstien kan etableres på muldbund ved hjælp af for eksempel geonet. Men
dette er ikke muligt, da cykelstien primært ligger i påfyldning i forhold til
markerne. Det er ikke muligt at komprimere muld på muld i tilstrækkelig grad,
til en bæredygtig bund.

For at estimere ekstraomkostningerne har entreprenøren
foretaget en del prøvegravninger på strækningen og tilbyder på den baggrund,
enten at udføre arbejdet med levering og indbygning af friktionsfyld som
løbende ekstraarbejder ud fra enhedsprisen i tilbudslisten eller til en
fastlagt pris på i alt 1,95 mio. Såfremt projektet i sin helhed gennemføres,
anbefaler administrationen, at prisen låses med et fast tilbud for at fjerne
usikkerhed om budget og undgå rådgivertimer til opfølgning og kontrol af jordhåndtering.

Det blev under projekteringen i 2018 overvejet, hvorvidt der
skulle udføres jordbundsanalyser på strækningen, men det blev fravalgt, da
geologien på [adresse] er så omskiftelig, at de alligevel kunne risikere at være
misvisende. Normalt udføres kun jordbundsanalyser, hvis der er mistanke om
større strækninger med blød bund eller ustabile jordlag. Dette er ikke
tilfældet på [adresse]. Derfor er almindelig praksis for anlægsarbejde på
markarealer fulgt, hvor Einar Klausen blev estimeret til gennemsnitligt 30 cm,
og der blev reserveret et beløb til at udskifte eventuelle mindre stræk med
blød bund.

Manglende tilladelse til nedsivning i grundvandsfølsomt
område

I området omkring [adresse] (ved forløbet langs golfbanen)
ligger der en drikkevandsboring umiddelbart op ad [adresse]. Det er opdaget for
sent i forløbet, at dette er en udfordring, og det er derfor samtidigt
indarbejdet i de administrative processer fremover.

Lovgivningen stiller krav om, at vandet fra en ny cykelsti
håndteres. Det kan ske i form af opsamling og bortledning, for eksempel til en
recipient, til rensning eller til nedsivning på et egnet sted - eller i form af
nedsivning på stedet, det vil sige i rabatter, sivegrøfter eller lignende.

Hvis vandet nedsives, skal der gives en nedsivningstilladelse,
uanset om der er tale om nedsivning i et anlæg længere væk, eller om der er
tale om nedsivning på stedet.

En del af cykelstien, langs golfbanen, løber gennem et
indvindingsopland til en drikkevandsboring. Lovgivningen giver ikke mulighed
for nedsivning i indvindingsoplandet. Overfladevandet fra den del af cykelstien
skal derfor opsamles og bortledes til et egnet sted for nedsivning, da der ikke
er egnede steder at udlede vandet til. Et egnet sted skal jf. ovenstående ligge
uden for indvindingsoplandet, og det skal dokumenteres, at drikkevandsboringen
ikke påvirkes.

Der er nu fundet en mulig løsning, hvor der kan gives
nedsivningstilladelse, men ekstraudgiften til opsamling og bortledning af
regnvandet forventes at udgøre cirka 1,7 mio. kr. Etableringen af cykelstien er
derfor sat i bero på strækningen langs golfbanen, indtil økonomien er afklaret.

Dele af [adresse] er også indvindingsopland, men her kan
eksisterende dræn og forsyningsledninger anvendes til vandafledning.

**Handlemuligheder**

Hvis projektet ønskes indstillet ved afslutning af den
påbegyndte delstrækning, vil projektet med udgangen af februar måned have
kostet cirka 10 mio. kr. – grundet alle de faste
omkostninger og udgifterne til opsamling af vand i det påbegyndte område. Der
vil være etableret cirka 1,6 km cykelsti samt en trafikdæmpende sideflytning af
vejen ved [adresse]. Cykelstien vil ikke have en logisk kobling ved start og
slut.

Administrationen fremlægger forskellige muligheder for at
videreføre projektet. Projektet kan gennemføres inden for det bevilgede budget
ved reduktioner i projektet, eller det planlagte projekt kan gennemføres ved
tilførsel af ekstra midler.

Mulighed 1 – Fastholdelse af projekt - Bevilling af
ekstra midler

Der forventes ekstraomkostninger ved etablering af
cykelstien på i alt 3,7 mio. til muldudskiftning og håndtering af regnvand. Det
resterende beløb til uforudsete udgifter i projektet kan reduceres med 0,5 mio.
kr. til 1 mio. kr. Administrationen vil ikke anbefale at reducere beløbet
yderligere så tidligt i udførelsesfasen. Hvis projektet ønskes udført som
planlagt, vil der derfor skulle tilføres yderligere 3,2 mio. kr. til projektet finansieret
af de likvide midler.

Mulighed 2 – Fastholdelse af budget - Reduktion til
puljeprojekt

Der er medtaget en del trafiksikkerhedsmæssige forbedringer
i projektet i forhold til det oprindelige ansøgte puljeprojekt til
Vejdirektoratet. Hvis projektet reduceres til de oprindelige elementer uden
sideudvidelse i Nyrup og Ulstrup, vil hele strækningen fortsat kunne holdes
inden for anlægsbevillingen.

I puljeprojektet udføres strækningen fra [adresse] til
Krydsningshellen i [adresse] som en opstribning af bredere cykelbaner i stedet
for sideudvidelse. Der er bred vej på denne strækning, og cykelbaner anses som
en farbar løsning.

I Ulstrup opstribes eksisterende 2-1-vej korrekt, der
udføres hævet flade ved skolen, renovering af grussti, krydsningshelle med
sideudvidelse ved [adresse] samt mulighed for at tilføre 2-3 bump gennem Ulstrup
inden for budgettet. Denne løsning har løbende i projektet været vurderet som
en rimelig alternativ løsning.

En reduktion til puljeprojektet vil bevirke, at vejen ikke
side-udvides i Nyrup og Ulstrup. Dermed skiftes mellem cykelsti og cykelbaner
på strækningen. Dette er også tilfældet i Kalundborg by på samme rute (eksempel
Ragner Jensen). Ekspropriationsaftaler vil skulle aflyses for option 1+2,
og der er sandsynlighed for, at en del af den udbetalte erstatning ikke vil
kunne tilbageføres til kommunen. Der er på nuværende tidspunkt udbetalt cirka
15% af den samlede erstatningssum i option 1+2.

Grundet de opståede udfordringer, er der endnu ikke tegnet
kontrakt på option 1 og option 2.

Mulighed 3 – Reduktion i option 1, kombineret med
tilførsel af ekstra midler fra andre budgetområder

Det kunne være en mulighed at fravælge sideudvidelse til
cykelbaner og cykelsti i option 1 (Bertil Frandsen), hvor der grundet ekstraomkostninger
til grundvandsbeskyttelse ikke fås meget cykelsti pr. anlægskrone. Vejen har
samtidig en rimelig bredde til at etablere cykelbaner (se rød markering i
option 1 på bilag). Ved at opstribe cykelbaner fremfor en sideudvidelse kan der
spares 1,4 mio. kr.

Den naturlige overgang mellem landstrækning og option 1 er
flyttet 260 m mod øst i forhold til det udbudte projekt, da krydsningshellen er
flyttet som en forbedring af trafiksikkerhed og mindskning af gener ved
ekspropriation (se bilag).

Derudover foreslås det at dække dele af option 2 med 0,9
mio. kr. fra andre puljer, hvor arbejdet kunne være naturligt hjemmehørende.
Det gælder ’Grønne områders drift’, ’Pulje til trafiksikkerhed’ og
’Koordinerende ledningsarbejder’. Den resterende mangel på 0,9 mio. kr. foreslås finansieret af kassebeholdningen.

Reduktion i option 1 vil bevirke, at vejen ikke sideudvides
i Nyrup, så der skiftes mellem cykelsti og cykelbaner på den samlede strækning.
Ekspropriationsaftalerne vil skulle aflyses for nogle få ejendomme. Det
forventes, at erstatningsbeløbet i det store hele kommer til udbetaling. Der er
få implicerede lodsejere på strækningen, hvilket er en fordel, hvis det i
fremtiden ønskes at genoptage en sideudvidelse ved ekspropriation.

Tidsplan

På grund af opbremsning af projektet, udsætning af
kontraktskrivning på option 1+2 samt de øgede anlæg til vandhåndtering, må det
forventes, at anlægstiden for cykelstien forlænges med 1½ måned. Cykelstien
forventes færdig medio august, hvis der træffes beslutning om videreførelsen i
februar måned.

**Økonomiske konsekvenser**

Den økonomiske konsekvens vil afhænge af den valgte løsning.

Hvis projektets udstrækning fastholdes (mulighed 1), skal
der tilføres 3,2 mio. kr. til projektet finansieret af kassebeholdningen.

Hvis projektet reduceres til puljeprojektet (mulighed 2),
vil der ikke være nogle økonomiske konsekvenser i forhold til
anlægsbevillingen.

Hvis option 1 reduceres, kombineret med dækning fra andre
kasser (mulighed 3), vil der skulle tilføres 1,8 mio. kr. til projektet. Det
kunne ske ved at grønne områder afholder kr. 100.000 indenfor eksisterende
driftsbudget. Puljen til Koordinerende ledningsarbejder reduceres med 325.000
kr. samt reduktion af Pulje til trafiksikkerhed
med 460.000 kr. Pulje til trafiksikkerhed for 2020 er endnu ikke prioriteret.
Den resterende sum på 0,9 mio. kr. finansieres
af kassebeholdningen.

**Bilag**

|  |  |
| --- | --- |
| Bilag 1 - Cykelsti Røsnæs - oversigtskort | 326-2020-30087 |